**ПОДАВАНЕ НА ДЕКЛАРАЦИЯ ПО ЧЛ. 15 ОТ ЗАКОНА ЗА ЗДРАВОСЛОВНИТЕ И БЕЗОПАСНИ УСЛОВИЯ НА ТРУД**

*Дата на последна редакция: 21.09.2018 г.*

**Нормативна уредба**

Кодекс на труда (КТ)

Закон за здравословни и безопасни условия на труд (ЗЗБУТ)

Наредба № 3 от 23 февруари 2010 г. за формата, съдържанието, реда и начина за подаване и съхраняване на декларацията по чл. 15, ал. 1 от Закона за здравословни и безопасни условия на труд (Наредба № 3 от 23 февруари 2010 г.)

**Юридическа характеристика**

Съгласно чл. 14, ал. 1 ЗЗБУТ юридическите и физическите лица, които самостоятелно наемат работещи, юридическите и физическите лица, които ползват работещи, предоставени им от предприятие, което осигурява временна работа, както и лицата, които за своя сметка работят сами или в съдружие с други, са длъжни да осигурят здравословни и безопасни условия на труд. Тези условия трябва да бъдат гарантирани във всички случаи, свързани с работата, както на работещите, така и на всички останали лица, които по друг повод се намират във или в близост до работните помещения, площадки или места.

Задължението за осигуряване на здравословни и безопасни условия на труд важи и при организирането и провеждането на обучение във всички видове учебни заведения, организации и звена за повишаване на професионалната квалификация (чл. 14, ал. 3 ЗЗБУТ).

Горепосочените лица с изключение на тези, които за своя сметка работят сами, подават годишна декларация в териториалната дирекция "Инспекция по труда" по адреса на регистрация на предприятието (чл. 15, ал. 1 ЗЗБУТ). Когато не са настъпили промени в обстоятелствата, подлежащи на деклариране, не се подава годишна декларация (чл. 15, ал. 3 ЗЗБУТ).

Дефиниции на някои от понятията, използвани от законодателя при уреждане на материята:

1. работодател – всяко физическо лице, юридическо лице или негово поделение, както и всяко друго организационно и икономически обособено образувание (предприятие, учреждение, организация, кооперация, стопанство, заведение, домакинство, дружество и други подобни), което самостоятелно наема работници или служители по трудово правоотношение, включително за извършване на надомна работа и работа от разстояние и за изпращане за изпълнение на работа в предприятие ползвател (§ 1, т. 1 ДР КТ), както и всеки, който възлага работа и носи цялата отговорност за предприятието, кооперацията или организацията (§ 1, т. 2 ДР ЗЗБУТ);

2. здравословни и безопасни условия на труд – условия на труд, които не водят до професионални заболявания и злополуки при работа и създават предпоставка за пълно физическо, психическо и социално благополучие на работещите лица (§ 1, т. 1 ДР ЗЗБУТ);

3. представител на работещите по безопасност и здраве при работа – всеки работник или служител, който е избран да представлява работещите пред работодателя или пред държавните органи по въпросите в областта на безопасността и здравето при работа, включително при възникване на рискове, които създават непосредствена опасност за здравето, безопасността или живота на работещите (§ 1, т. 2б ДР ЗЗБУТ);

4. работещ – всяко лице, което е наето от работодател, както и лице, което работи за себе си, включително обучаващите се или стажантите – за времето на обучение, стаж и практика (§ 1, т. 2а ДР ЗЗБУТ);

5. предприятие – всяко място – предприятие, учреждение, организация, кооперация, заведение, обект и други подобни, където се полага наемен труд (§ 1, т. 2 ДР КТ във вр. с § 1, т. 2в ЗЗБУТ).

**Осъществяване на процедурата**

I. Компетентен орган

Декларацията се подава в съответната териториална дирекция "Инспекция по труда" по седалище и адрес на управление на предприятието (чл. 15, ал. 1 и 3 ЗЗБУТ и чл. 3 от Наредба № 3 от 23 февруари 2010 г.).

II. Декларатор

Задължени да подадат декларацията са:

1. юридическите и физическите лица, които самостоятелно наемат работещи; и

2. юридическите и физическите лица, които ползват работещи, предоставени им от предприятие, което осигурява временна работа (чл. 2 от Наредба № 3 от 23 февруари 2010 г.).

III. Необходими документи

1. ДЕКЛАРАЦИЯ

1.1. задължително условие за приемане на декларацията, когато тя се подава на хартиен носител, е да съдържа подпис и печат на лицето съгласно чл. 2 от Наредба № 3 от 23 февруари 2010 г. (арг. от чл. 6 от Наредба № 3 от 23 февруари 2010 г.);

1.2. декларацията има пет приложения:

а) приложение № 1 се попълва от:

- строители съгласно чл. 163, ал. 1 на Закона за устройство на територията, извършвали през годината строителни и/или монтажни дейности по смисъла на чл. 2, ал. 1 от Наредба № 2 от 22 март 2004 г. за минималните изисквания за здравословни и безопасни условия на труд при извършване на строителни и монтажни работи;

- проектанти по смисъла на чл. 162, ал. 1 на Закона за устройство на територията и чл. 8, ал. 1 и 2 от Закона за камарите на архитектите и инженерите в инвестиционното проектиране.

б) приложение № 2 се попълва от предприятия, произвеждали, използвали или съхранявали през годината вредни и опасни химични агенти над 1 тон и/или мутагени и канцерогени, и/или азбест;

в) приложение № 3 се попълва от предприятия, където се извършват работи в потенциално експлозивна атмосфера

Под "експлозивна атмосфера" следва да се разбира смес на въздух с възпламеними вещества под формата на газове, пари, аерозол или прах при атмосферни условия, в която след запалване започва разпространяване на горенето в неизразходваната смес.

г) приложение № 4 се попълва от предприятията, в които се извършват сондажни работи и/или такива, в които се извършва добиване на подземни богатства чрез сондиране;

д) приложение № 5 се попълва от минни предприятия.

Съгласно § 1 ДР от Наредба № 3 от 23 февруари 2010 г. "промяна в обстоятелствата, подлежащи на деклариране" означава промяна в декларираните обстоятелства по Раздел I, т. 1 и 2; Раздел II, т. 7, 8 и 9; Раздел IV, част I, т. 22, 24, част II, т. 25, част IV, т. 33 от ДЕКЛАРАЦИЯТА.

Раздел I, т. 1 и 2 от декларацията се отнасят до името/наименованието на физическото/юридическото лице, неговото седалище и адрес на управление.

Раздел II, т. 7, 8 и 9 засягат съответно: основна и спомагателна дейност съгласно Класификатора на икономическите дейности (КИД 2008), поделения на предприятието извън адреса по т. 5 от декларацията и големина на предприятието според средносписъчния брой на персонала.

Раздел IV, част I, т. 22, 24 се отнасят до работните места, свързани с работа на открито, под земята, във въздуха, на и под водата, и опасностите/източниците на опасност, създаващи риск за здравето и безопасността на работещите, съгласно оценката на риска.

Раздел IV, част II, т. 25 – до наличието на работни места и длъжности, при които е необходимо използването на лични предпазни средства, съгласно направената оценка на риска.

Раздел IV, част IV, т. 33 – до оценката на риска при работа с видеодисплеи.

IV. Вътрешен ход на процедурата

1. Срок за подаване на декларацията, съответно уведомлението

Декларацията се подава ежегодно в срок до 30 април на следващата година (чл. 3 от Наредба № 3 от 23 февруари 2010 г.).

2. Начини за подаване на декларацията

а) Декларацията може да бъде подадена:

- на хартиен и електронен носител; или

- по електронен път (чл. 4, ал. 1 от Наредба № 3 от 23 февруари 2010 г.).

Декларацията се подава на електронен носител или по електронен път по утвърден формат на записа, като се използва само програмен продукт, който е проверен или предоставен от Изпълнителна агенция (ИА) "Главна инспекция по труда" (чл. 4, ал. 3 от Наредба № 3 от 23 февруари 2010 г.).

Подаване по електронен път е възможно само, когато задълженото лице по чл. 2 от Наредба № 3 от 23 февруари 2010 г. или неговият законен или упълномощен представител притежава квалифициран електронен подпис съгласно Закона за електронния документ и електронните удостоверителни услуги (чл. 4, ал. 4 от Наредба № 3 от 23 февруари 2010 г.).

3. Проверка на декларацията

При приемане на декларацията на подателя се издава удостоверение с входящ номер и дата (чл. 5, ал. 1 от Наредба № 3 от 23 февруари 2010 г.).

Електронният носител се връща на подателя след приемането на информацията (чл. 5, ал. 3 от Наредба № 3 от 23 февруари 2010 г.).

Изпратената по електронен път декларация се завежда в териториалната дирекция "Инспекция по труда" с датата на получаване, регистрирана от информационната система на ИА "Главна инспекция по труда" (чл. 5, ал. 4 от Наредба № 3 от 23 февруари 2010 г.).

3.1. Ред и срок за отстраняване на непълноти и нередовности по декларацията

Електронен носител, който не може да бъде възпроизведен от длъжностното лице в териториалната дирекция "Инспекция по труда", се връща на подателя, като декларацията се счита за неподадена. В срок не по-дълъг от 7 работни дни от датата, на която е отказано приемане на електронния носител, задълженото да подаде декларацията лице представя нов електронен носител (чл. 5, ал. 2 от Наредба № 3 от 23 февруари 2010 г.).

При непълнота и при нередовност на приетата декларация длъжностно лице от ИА "Главна инспекция по труда" в срок до 60 дни от датата на приемане на декларацията писмено уведомява декларатора за констатираните непълноти и нередовности, като се определя срок до 30 работни дни за отстраняването им (чл. 7, ал. 1 от Наредба № 3 от 23 февруари 2010 г.).

3.2. Вписване на декларацията в регистър

В срок до 30 работни дни от датата на подаване на декларацията, в случай, че не са налице непълноти или нередовности, длъжностно лице от ИА "Главна инспекция по труда" вписва декларацията в публичен регистър, който се публикува на [**страницата на ИА "Главна инспекция по труда" в интернет**](http://www.gli.government.bg/) (чл. 7, ал. 2, изр. първо от Наредба № 3 от 23 февруари 2010 г.).

Когато декларацията е била върната поради непълноти или нередовности срокът за вписване на подадената декларация в публичния регистър започва да тече от датата на отстраняване на констатираните непълноти и нередовности (чл. 7, ал. 2, изр. второ от Наредба № 3 от 23 февруари 2010 г.).

**Резултат от процедурата**

При промяна на декларираните обстоятелства се подава нова декларация, в която се отбелязват изменените обстоятелства.

Съгласно чл. 9 от Наредба № 3 от 23 февруари 2010 г. лицето, което е задължено да подаде декларацията или негов законен представител, ако не направи това в законоустановения срок, носи административнонаказателна отговорност по чл. 413, ал. 1 и ал. 3, т. 1 КТ, както и наказателна отговорност по смисъла на чл. 313, ал. 1 от Наказателния кодекс, ако са декларирани неверни данни.

Декларациите се съхраняват и унищожават по ред и начин, определен от изпълнителния директор на ИА "Главна инспекция по труда" (чл. 8 от Наредба № 3 от 23 февруари 2010 г.).